Oudkampioen meen Ricciardo se McLaren-dae getelDaniel Ricciardo. Foto: Gabriel Bouys/AFP. Hy is ongetwyfeld een van die vriendelikste en gewildste F1-renjaers op die wegspringrooster, maar agter Daniel Ricciardo se groot glimlag moet daar ook ’n bekommerde frons skuil. Die 32-jarige Aussie het nie die beste aanloop tot die 2022-seisoen nie; ’n sesde plek in Melbourne is tot dusver sy beste poging, terwyl hy die afgelope naweek in Monaco met ’n 13de plek tevrede moes wees. En volgens Jacques Villeneuve, ’n voormalige wêreldkampioen, kan sy McLaren-dae binnekort getel wees. Ricciardo het tans 11 punte op die jaerspunteleer. Daarteenoor het Lando Norris (sy McLaren-spanmaat) 48 punte agter sy naam. “Zak Brown [McLaren se uitvoerende hoof] sê deesdae dat daar ’n klousule in Daniel se kontrak met die renspan is. Wanneer ’n spanbaas eers só begin praat, beteken dit dat ’n amptelike besluit om die draai is. Dit is ’n manier om die renjaer onder druk te plaas en die media gereed vir ’n komende aankondiging te maak,” het Villeneuve in ’n F1-rubriek geskryf. Villeneuve meen dat Ricciardo die span tans net te veel geld kos. “Hy verdien geen punte op die punteleer en hy is net nie vinnig genoeg nie. Ek dink dit sal vir McLaren goedkoper wees as hulle steeds sy volle salaris betaal, terwyl hy die aksie vanaf sy rusbank dophou en ’n ander renjaer agter die stuur van die renmotor ingespan word. Dit is die harde werklikheid van F1.” Ralf Shumacher is ook bekommerd oor die gewilde Aussie se McLaren-toekoms. “Hy presteer deesdae net nie op dieselfde vlak as Norris nie. Dit sal interessant wees om te sien wat die toekoms vir hom inhou,” het die jonger broer van die legendariese Michael Schumacher gesê. Ricciardo is beslis ’n talentvolle renjaer. Hy het in sy loopbaan reeds 32 keer op die podium gestaan, terwyl die geruite vlag agt keer vir hom geswaai is. Sy jongste oorwinning was verlede jaar in Italië. Bahrein: 14de Saoedi-Arabië: nie wedren voltooi nie Australië: sesde Italië: 18de Miami: 13de Spanje: 12de Monaco: 13de.